**SCGC เดินหน้าพัฒนานวัตกรรมป้องกันโควิด 19 แบบเคลื่อนที่ รุ่นล่าสุด**

**ส่งต่อ Innovation That’s Real ให้วงการแพทย์**

โควิด 19 สายพันธุ์โอมิครอนที่กำลังระบาดครอบคลุมทุกพื้นที่ในประเทศไทยอยู่ในขณะนี้ มีการติดเชื้อค่อนข้างง่ายและรวดเร็วกว่าเดิม ส่งผลให้มีจำนวนผู้ป่วยค่อนข้างมาก *“บางครั้งผู้ป่วยหลายท่านไม่ได้แจ้งล่วงหน้าว่ารับเชื้อมาแล้ว ทีมงานเคลื่อนย้ายผู้ป่วยจึงต้องป้องกันด้วย PPE ต่าง ๆ รวมถึงการใช้อุปกรณ์ที่มีคุณสมบัติพิเศษในการป้องกันการแพร่กระจายเชื้อโควิด 19 ที่ติดตั้งในเปลและรถเข็นผู้ป่วย”* **พี่ปุณณรัตน์ สรรพกิจชาญชัย หัวหน้างานเคลื่อนย้ายผู้ป่วย** สะท้อนภาพความเป็นจริงที่พบเจอทุกวัน

แน่นอนว่า การป้องกันดีกว่าการรักษา ตั้งแต่เริ่มการแพร่ระบาดของเชื้อโควิด 19 เมื่อ 2-3 ปีก่อนหน้านี้ **เอสซีจี เคมิคอลส์ หรือ SCGC ได้ใช้ความเชี่ยวชาญด้านนวัตกรรมและเทคโนโลยี พัฒนานวัตกรรมป้องกันโควิด 19 แบบเคลื่อนที่ หรือ Mobile Isolation Unit** เพื่อช่วยป้องกันการแพร่กระจายของเชื้อโควิด 19 โดยพัฒนาร่วมกับทีมแพทย์อย่างต่อเนื่อง ซึ่งในการระบาดระลอกแรก ทาง SCGC ได้พัฒนานวัตกรรมฯ หลายรูปแบบ โดยเน้นให้สามารถเคลื่อนย้ายได้ง่าย และขนส่งไปยังพื้นที่ห่างไกลได้สะดวก เช่น แคปซูลสำหรับเคลื่อนย้ายผู้ป่วยทั้งทางบก และทางอากาศ ห้องแยกป้องกันเชื้อความดันลบแบบเคลื่อนที่สำหรับทำงานหัตถกรรมรักษาผู้ป่วย หรือห้องตรวจเชื้อความดันลบหรือบวกแบบเคลื่อนที่ เป็นต้น อย่างไรก็ตาม เพื่อให้การป้องกันการฟุ้งกระจายของเชื้อสายพันธุ์ใหม่ ๆ เป็นไปอย่างมีประสิทธิภาพมากยิ่งขึ้น **SCGC จึงร่วมหารืออย่างต่อเนื่องกับแพทย์ศิริราช เพื่อให้เข้าใจปัญหาของทีมแพทย์และผู้ป่วย จนกลายมาเป็น “นวัตกรรมป้องกันโควิด 19 แบบเคลื่อนที่ 3 รุ่นล่าสุด” ซึ่งได้ส่งมอบให้กับโรงพยาบาลศิริราชเพื่อใช้ป้องกันทีมบุคลากรทางการแพทย์และผู้ป่วยที่เข้ามารับการรักษาตัวในโรงพยาบาล**

**ผู้ป่วยเพิ่มทวีคูณ… การป้องกันเชื้อฟุ้งกระจายยิ่งต้องให้ความสำคัญ**

**พี่นงนุช อิมทรัพย์ หัวหน้าหน่วยตรวจโรคอายุรศาสตร์ โรงพยาบาลศิริราช** เล่าปัญหาที่พบว่า *“ปัจจุบันนี้ หน่วยตรวจโรคอายุรศาสตร์ของเรา พบผู้ติดเชื้อโควิด 19 วันละ 2-3 ราย บางวันสูงสุดคือ 5 ราย แต่เรามีอุปกรณ์ป้องกันการฟุ้งกระจายเชื้อความดันลบไม่เพียงพอ หากเรามีอุปกรณ์นี้หลาย ๆ ตัวจะทำให้เราบริหารจัดการคนไข้กลุ่มเสี่ยงได้อย่างดีขึ้น”*

ขณะเดียวกัน เวลาที่เจ้าหน้าที่หรือหมอเวรต้องค้างคืนอยู่เวรนอนด้วยกัน ยิ่งในสภาพห้องที่เล็กและอากาศไม่ถ่ายเท ก็เสี่ยงติดโควิด 19 แต่หากใส่หน้ากากอนามัยนอนก็ยิ่งเพิ่มความอึดอัดหายใจไม่สะดวก **น้องไดน่า วรเดชสิทธิชัย** **พยาบาลปฏิบัติการนวมินทรบพิตรฯ 20 เหนือ โรงพยาบาลศิริราช** เล่าความในใจว่า *“รู้สึกกลัว ว่าเพื่อนร่วมงานในหอผู้ป่วยที่ทำงานร่วมกันเป็นโควิด 19 แล้วเราจะเป็นไหม เพราะเราใช้ชีวิตประจำวันร่วมกันใน Ward ถึงแม้เราจะมีอุปกรณ์ป้องกันตัวเอง เช่น เฟซชีลด์ หน้ากากอนามัย แต่ก็ยังมีช่องโหว่อยู่ช่วงเวลาหนึ่งคือ เวลาพักผ่อน ต่อให้มีฉากกั้น เว้นระยะห่าง แต่อากาศในห้องมันไม่ระบาย ยังไงเราก็รู้สึกไม่ปลอดภัย”*

**เข้าใจปัญหา ต่อยอดสู่นวัตกรรมป้องกันโควิด 19 แบบเคลื่อนที่ รุ่นล่าสุด**

**ดร.สุรชา อุดมศักดิ์ ประธานเจ้าหน้าที่สายงานนวัตกรรม และรองผู้จัดการใหญ่ New Business เอสซีจี เคมิคอลส์ หรือ SCGC** เปิดใจว่า *“เราพูดคุยต่อเนื่องกับทางแพทย์ศิริราช มีการแยกแยะปัญหาที่ทาง  
ศิริราชยังพบอยู่ และสิ่งที่บุคลากรการแพทย์มีความต้องการจนกลายมาเป็นนวัตกรรมล่าสุด 3 อย่างที่เราส่งมอบให้กับโรงพยาบาลศิริราช สำหรับปณิธานของ SCGC คือต้องการพัฒนา Innovation That’s Real มุ่งมั่นที่จะมีส่วนร่วมในการพัฒนาโซลูชันต่าง ๆ ที่แก้ปัญหาได้จริง เข้าถึงผู้คนได้จริง ช่วยแบ่งเบาภาระให้กับแพทย์และบุคลากร พร้อมช่วยให้ทุก ๆ ท่านที่เป็นนักรบเสื้อขาวของเราปลอดภัยแข็งแรง และปฏิบัติงานได้อย่างมั่นใจยิ่งขึ้น”*

สำหรับนวัตกรรมที่ทาง SCGC พัฒนาและมอบให้กับตัวแทนโรงพยาบาลศิริราช ได้แก่ **1) อุปกรณ์ครอบศีรษะป้องกันการฟุ้งกระจายเชื้อความดันลบ (Negative Pressure Isolation Hood)** สำหรับป้องกันการฟุ้งกระจายของเชื้อระหว่างรอการตรวจรักษา **2) รถเข็นความดันลบ (Negative Pressure Isolation Wheelchair)** ช่วยป้องกันการแพร่กระจายของเชื้อระหว่างการเคลื่อนย้ายผู้ป่วย **3) เต็นท์แยกป้องกันเชื้อความดันบวกแบบเคลื่อนที่ (Positive Pressure Isolation Cocoon)** เป็นอุปกรณ์เสริมเพื่อเพิ่มความปลอดภัยและพื้นที่ส่วนตัว

โดยนวัตกรรม 3 รุ่นล่าสุดนี้ พัฒนาเพื่อเพิ่มประสิทธิภาพในการลดการฟุ้งกระจายของเชื้อโรค ด้วยระบบปรับแรงดันอากาศพร้อมระบบกรองอากาศระดับ HEPA และแผ่นกรอง VAROGARD AC Filter เทคโนโลยีของ SCGC เคลือบสารยับยั้งเชื้อไวรัส แบคทีเรีย รวมถึงเชื้อ SARS-CoV-2 ที่ช่วยเสริมประสิทธิภาพการกรอง โครงสร้างถูกออกแบบให้ที่มีความแข็งแรง ทนทาน สามารถติดตั้งและถอดทำความสะอาดฆ่าเชื้อได้ง่ายและรวดเร็ว

**ใกล้ชิด เห็นปัญหา ทำงานร่วมกัน**

**รศ.นพ.วิศิษฎ์ วามวาณิชย์ ผู้อำนวยการโรงพยาบาลศิริราช** เล่าลักษณะการทำงานให้ฟังว่า*“จริง ๆ ศิริราชทำงานร่วมกับ SCGC มานานกว่า 10 ปีแล้ว พอผมได้โจทย์มาจากอาจารย์แพทย์และพยาบาลที่ดูแลห้องแพทย์เวร ห้องตรวจ ห้องฉุกเฉินที่คนไข้มารอตรวจเป็นจำนวนมาก ผมก็นึกถึง SCGC เพราะเราเคยทำงานร่วมกัน ที่สำคัญคือ ลักษณะของการทำงานมันไม่ใช่เป็นลักษณะของการที่เราให้โจทย์ไปแล้วเอาคำตอบมา แต่เป็นการทำงานร่วมกัน ค่อย ๆ คิด ค่อย ๆ พัฒนารูปแบบว่าจุดที่ต้องการจริง ๆ คืออะไร มีทางเลือกอย่างไร มีสิ่งอะไรที่จะทำให้มันดีขึ้น จนกระทั้งได้ Prototype ที่ 1, 2, 3 พัฒนาไปเรื่อย ๆ จนกระทั่งผ่านการทดลอง ทดสอบมาหลายครั้งจนเป็นผลิตภัณฑ์ทุกวันนี้”*

**ตราบใดที่โควิด 19 ยังคงอยู่ บุคลากรทางการแพทย์ยังต้องทำงานอย่างหนักเพื่อช่วยเหลือผู้ป่วยให้ปลอดภัย SCGC พร้อมที่จะเดินเคียงข้างและร่วมพัฒนานวัตกรรมเพื่อช่วยให้ทีมแพทย์และสังคมไทยผ่านช่วงเวลาที่ท้าทายนี้ไปด้วยกัน**

**ข้อมูลเพิ่มเติมเกี่ยวกับนวัตกรรมป้องกันโควิด 19 แบบเคลื่อนที่ รุ่นล่าสุด ติดต่อได้ที่ Email: medandwellness@scg.com**

***ผู้สนใจสามารถติดตามนวัตกรรมและข่าวสารอื่นๆ ของเอสซีจีได้ที่ <https://www.scg.com/esg/>*** [***https://scgnewschannel.com***](https://scgnewschannel.com) ***/Facebook: scgnewschannel / Twitter: @scgnewschannel หรือ Line@: @scgnewschannel***

----------------------------------------------------------------------